钦定古今图书集成/明伦汇编/官常典/第201卷 > 欧阳通
## 钦定古今图书集成/明伦汇编/官常典/第201卷 > 欧阳通

按《旧唐书欧阳询传》：“询子通，少孤，母徐氏教其父书，
每遗通钱绐云质汝父书迹之直。通慕名甚锐，昼夜
精力无倦，遂亚于询。仪凤中，累迁中书舍人。丁母忧，
居丧过礼。起复本官，每入朝，必徒跣至皇城门外直
宿。在省则席地藉槁，非公事不言，亦未尝启齿。归家
必衣缞绖，号恸无𢘆。自武德已来，起复后而能哀戚
合礼者，无与通比。”年凶未葬四年，居庐不释服，家人
冬月密以毡絮置所眠席下。通觉大怒，遽令彻之。五
迁，垂拱中至殿中监，赐爵渤海子。天授元年，进夏官
尚书。二年，转司礼卿，判纳言事。为相月馀，会凤阁舍
人张嘉福等请立武承嗣为皇太子，通与岑长倩固
执以为不可，遂忤诸武意，为酷吏所陷被诛神龙初
追复官爵。